ועדת הכספים, כנסת 17, פרוטוקול מספר 400, 2007-05-30 09:00

סטס מיסז'ניקוב: אני מסכים.

סטס מיסז'ניקוב: הישיבה הזו היתה צריכה להיות הרבה יותר טעונה אם היינו דנים היום על כל נושא הפיצויים, ולכן אני מציע שהוועדה תקבע לוח זמנים של לא יותר משבוע כדי לדון בהם ולאשרם, האולם הזה היה מלא באנשים, תקשורת, בעלי עסקים.

סטס מיסז'ניקוב: היום זה יותר טכני.

סטס מיסז'ניקוב: זה לא מונע מאתנו לשאול שאלות.

סטס מיסז'ניקוב: לדעתי, זה תעודת כבוד לוועדת הכספים שאנו לפני שבוע ומשהו אישרנו הצעת חוק שחתומים עליה 80 ח"כים – סיוע לשדרות ועוטף עזה.

סטס מיסז'ניקוב: אם בכך שאישרנו את זה לקריאה ראשונה גרמנו לכך שמגיעה פנייה לעשות את שדרות ועוטף עזה לישובי ספר, לקדם את הנושא ותרמנו בכך שאולי בעלי עסקים שהיום מפגינים בשדרות יקבלו את הפיצוי המגיע להם, ואנו לא אלופים או גנרלים, אך יושבים פה אנשים שמבינים בביטחון הכלכלי, לכן אנו פה ואני שמח שהיום אנו מאשרים את הצו.

סטס מיסז'ניקוב: נקבע לוחות זמנים של שבוע לגבי הפיצויים ונדון על זה ביום רביעי.

סטס מיסז'ניקוב: ועדת הכספים זירזה את הנושא לשדרות ולעוטף עזה, לדעתי.

ראובן ריבלין: אני גם עודדתי את כל היוזמים המרכזיים, אפילו עם שי, אמרתי לו לקדם את החקיקה.

ראובן ריבלין: יחד עם זה אני פוחד מאוד, ויש לי חשש לא בגלל מסך עשן שיוצרת הוועדה שלא יהיה מצב שבו אנו מרגיעים אנשים שלא צריכים להיות רגועים.

ראובן ריבלין: מה שאנו עושים היום, אין לו שום תכלית כל עוד לא בא הדבר העיקרי שקובע איך ומתי יקבלו את הפיצויים.

ראובן ריבלין: אני פוחד שבשבוע הבא נראה שהממשלה מתעכבת, אתמול שמעתי כאזרח ישראלי שהכל בסדר, ראש הממשלה אמר לנו שהכל מצוין.

ראובן ריבלין: אני פוחד שהוועדה שלנו תהיה כסות שיאמרו: הנה, העניינים מתקדמים.

ראובן ריבלין: יש להבהיר שאנו רואים בזה שלב הכרחי ולא מספיק.

ראובן ריבלין: אנו לא דוחים דבר שיכול לקדם את הנושא, אך צריך להוציא את זה בהודעת ועדה, הרי האזרחים מטלפנים אלינו הביתה.

סטס מיסז'ניקוב: זה אכן שלב הכרחי ולא מספיק לכן נקבע לוחות זמנים.

סטס מיסז'ניקוב: אני מציע שיציגו לנו את הצו ואת ההיגיון שלו ואז נדון לעומק בדברים.

מרב תורג'מן: חשוב שיבינו שכבר היום מאשרים את הפיצויים כי יש תקנות מכוח החוק, כלומר אתה קובע פיצוי ואחר כך אתה יכול לקבוע רק את אופן קבלת הפיצוי, להקל על הפרוצדורה שקבועה בתקנות.

שי חרמש: היא אומרת דבר נכון - מה שרוצים הוא לגרום למסלול שיהיה אפקטיבי ומספק.

סטס מיסז'ניקוב: אני מקווה שנגיע לנוסחה הכי אפקטיבית שאפשר להגיע אליה.

סטס מיסז'ניקוב: רשות הדיבור לבועז סופר.

בועז סופר: מונחת לפניכם הכרזה של ראש הממשלה ומ"מ שר האוצר שמכריז שכל הישובים שבגבול עוטף עזה, ואימצנו כלשונה את המפה שבגינה הכריז שר הביטחון ואותה אישרה ועדת חוץ וביטחון כמצב מיוחד בעורף.

בועז סופר: אנו מבקשים מהוועדה לאשר שכל העוסקים שנמצאים בגדר המפה הזו יוגדרו כמי שמתגורר בישוב ספר.

בועז סופר: המינוח הטכני הוא שכל אזור עוטף עזה הופך לישוב ספר.

בועז סופר: מרגע שנקבע שישוב מסוים הוא ישוב ספר, הוא זכאי לקבל פיצויים בגין פעולות טרור או איבה או לוחמה בכפוף לחוק.

בועז סופר: המשמעות של זה היא שאנו מאפשרים מסלול אדום.

סטס מיסז'ניקוב: היום אנו מאשרים את זכאותם לפיצויים בלי מסלולים ונוסחאות.

חיים אורון: מה אתם מוכרים פה למישהו?

חיים אורון: מישהו צריך להגיש טופס ויאשרו אותו?

סטס מיסז'ניקוב: היום אנו מאשרים את הצו שזה תנאי הכרחי לקבלת פיצויים.

סטס מיסז'ניקוב: על צבע המסלול, שיטות התשלום, איך מגישים תביעות – נדון שבוע מהיום.

סטס מיסז'ניקוב: הם יקבלו רטרואקטיבית.

זאב אלקין: הוא אומר: יש מסלול.

זאב אלקין: אם תרצה להוסיף עליו מסלול אחר- -

בועז סופר: אנו מגדירים ישוב כישוב ספר – עוסק יכול לגשת מרגע שפורסם צו לרשומות, התחולה היא רטרואקטיבית מ-16 במאי, יכול להגיש בקשה על הנזק, הוא יכול לתבוע כל נזק שהוא רוצה, הוא צריך לגשת למשרדי מס רכוש, יש טופס, יש כללים, זה החוק מ-73'.

בועז סופר: אנו אומרים: בואו נכריז על עוטף עזה כישוב ספר.

בועז סופר: אפשר להוסיף לאחר מכן מסלולים שונים.

בועז סופר: אנו אומרים: אנו מסרבים לאמץ את המסלולים שהיו בצפון כי יש המון לקחים שהפקנו, הצגנו אתמול בפני היו"ר את ההתלבטויות שלנו.

בועז סופר: אנו לא מעכבים שום דבר.

בועז סופר: המפעלים שנפגעו יוכלו לגשת היום בצהריים למשרדי מס רכוש ולהגיש תביעה.

בועז סופר: אין פה שום מניעה.

בועז סופר: לא צריך לחכות.

בועז סופר: המשמעות מוחלת מרגע אישור הוועדה.

בועז סופר: אנו מתחבטים עם היו"ר, עם ההסתדרות ועם המעסיקים, איך אנו יוצרים מצב שהתשלום יהיה בגין הנזק ולא מעבר אליו – עם כל הכבוד לפיצויים בדרום, אנו מדברים על כ-1,800 עוסקים.

בועז סופר: בצפון דיברנו על 180 אלף תביעות.

בועז סופר: זה לא אותו דבר.

בועז סופר: אנו לא רוצים לייסר אך גם לא רוצים לשלם ביתר.

בועז סופר: בצפון שילמנו ביתר.

בועז סופר: התשלום ביתר נעשה בעיקר בקרב העוסקים הקטנים.

בועז סופר: הוועדה ביקשה ובסופו של דבר סיכמנו יחד שהפיצוי לעוסקים הקטנים שזה כ-80% יהיה 75% ולא 65%.

בועז סופר: זה תשלומי יתר.

בועז סופר: אפשר לומר שזה בסדר גמור, כי יש מחיר ליעילות.

בועז סופר: יש מחיר ליעילות וייתכן שהצפון לא היה משתקם אלמלא כן.

בועז סופר: במקרה הזה אנו סבורים שלא צריך להפעיל את התותחים בכבדים.

בועז סופר: אנו גם לא רוצים מצב שבו אדם בא והתקנות הנוכחיות מבחינתו ריקות מתוכן, בין אם כי כתוב שם: בגין הנחיות כוחות הביטחון, שלמעשה אין שם הנחיות של כוחות הביטחון, ובין אם סיבה אחרת.

בועז סופר: ננסה למצוא את האיזון, ואחד הדברים שעולה כל הזמן הוא הרצון להימנע מלתת צ'ק פתוח למעבידים ולעובדים וחלילה לא ליצור תמריץ לעובדים לא לבוא לעבודה.

בועז סופר: אנו מנסים למצוא פתרון, דו שיח.

ראובן ריבלין: מחר מצלצל אליי אדם משדרות, כי הם כל הזמן מצלצלים, כי הטלפון שלי בספר הטלפונים.

ראובן ריבלין: מה אני אומר לו?

בועז סופר: מרבית הישובים בעוטף עזה כבר היום מוגדרים ישובי ספר.

בועז סופר: שדרות וכפר מימון לא ויש עוד כמה ישובים.

בועז סופר: כשישאלו אותך, תאמר להם: יש קריטריונים קבועים.

חיים אורון: כמה קילומטרים זה?

בועז סופר: בין 8 ל-9, הוא לא אחיד.

בועז סופר: האם בהכרח יהיה פיצוי למי שמתקשר אליך איני יודע, יש בחינה פרטנית.

בועז סופר: ננסה להגיע לסיכום ולהביא את זה בפני הוועדה כדי שהתביעה תתברר כסדרה וגם שלא תהיה בירוקרטיה יתר.

ראובן ריבלין: אחד משרי הממשלה אמר להם בביקור שדינם יהיה כדין האנשים בצפון.

בועז סופר: מילים לא עולות כסף.

ראובן ריבלין: אבל אני לא יכול לומר להם דבר שיתברר בסופו של יום כלא מדויק.

אורית נוקד: אני רוצה לברך על ההכרזה.

אורית נוקד: גם אני חושבת שזה שלב הכרחי אך לא מספיק.

אורית נוקד: אני שמחה שנוספו הישובים, כאלה שהיתה התנגדות להכלילם ביתר ההטבות שיכולות להינתן ליתר האזורים.

אורית נוקד: כשאנו מדברים על פיצוי, זה כולל גם בעלי עסקים כמו גני אירועים?

בועז סופר: בעלי עסקים.

גבי גולן: אני רוצה להדגיש שהוסיפו כמחצית מהאוכלוסייה בעוטף עזה.

שי חרמש: ד"ר גולן צודק.

שי חרמש: כתוצאה מלקונה נוצר מצב ששדרות לא היתה במקום.

שי חרמש: ההכרזה פה כרגע היא פתיח לנכונות שהובהרה בצורה ברורה לסטס ולי מאנשי רשות המסים שישבו פה אתנו אתמול, אמש.

שי חרמש: אתם מדברים על פיצויים עקיפים.

שי חרמש: יש גם דיון במליאה שסטס ואני יזמנו על נושא הפיצויים הכלכליים לשדרות ועוטף עזה.

שי חרמש: יש שני דברים שיחסלו את שדרות ועוטף עזה – פיצויים שיגרמו לזה שאנשי עסקים לא יפתחו את העסקים כי אפשר לשבת בבית ולקבל כסף וצעד שני שיגרום לזה שעובדים יישבו בבית ויאמרו: אם המדינה משלמת, למה לעבוד?

שי חרמש: באזור התעשייה בשדרות יש 5,000 מועסקים, כבר כרגע בחלק מהמפעלים בין 20% ל-40% עובדים לא מגיעים למקום העבודה.

שי חרמש: מה שיחסל את שדרות לא יהיו הקסאמים אלא חנויות המכולת הסגורות והמפעלים המושבתים.

שי חרמש: בואו לא ניחפז ולכן גם עם בועז סיכמנו אתמול לבוא ביום שני או שלישי לוועדה עם דברים מוגדרים שמצד אחד ייתנו מענה אמיתי לנזק העקיף ומצד שני ימצאו דרך כדי שזה לא ינוצל כדי שלא ייצאו לעבודה.

ראובן ריבלין: אין על זה ויכוח.

חיים אורון: אני מסכים עם הדברים של שי.

חיים אורון: הפיצוי עבור נזק עקיף הוא מוצדק, אך היות שזה מנה ראשונה, יש לי שאלה בקשר למפה – מניסיונות במקומות אחרים, כשמוגדרים הישובים, לא תמיד מוגדרים השטחים שלהם.

חיים אורון: מה קורה עם ישוב כמו גבולות או אורים שאדמותיו בתוך השטח?

חיים אורון: היו מקרים רבים כאלה בקו העימות בצפון ופעם אמרו: הנקודה היא מגדל המים.

מגלי והבה: תלוי גם אם הוא דרוזי, ערבי או יהודי.

חיים אורון: הנקודה צריכה הבהרה עכשיו, כלומר אם יש לישוב מסוים, לתל אור או לגבולות או לנתיבות, שנמצאים באזור אך יש עסק של אדם שחי בנתיבות, ונחזור למקרה של גבולות או תל אור, במקרה של גבולות נדמה לי שזה נכון, השטחים שלהם נמצאים בתוך הקו הכתום פה, האם ההגדרה תאמר: במקום שבו נוצר הנזק הוא יפוצה גם אם התושב אינו שם?

חיים אורון: זה נכון גם לגבי עוסקים חקלאיים שגרים במקומות אחרים או תאגידים.

חיים אורון: הערה שנייה, אני מבקש בישיבה הבאה לקבל טבלה.

חיים אורון: הוספנו פה עוד שכבה ואני רוצה לקבל את כל השכבות מהראשונה, כי בתוך הישובים שיש פה זה נושאים שאינם קשורים לפיצוי עקיף, יש הבדלים גדולים.

חיים אורון: למשל, באזור שאליו פינו מפונים מכרמייה לשיקום של מתפנים אין הלוואת מקום כי הם לא אזור עדיפות לאומית א'.

חיים אורון: אני יודע את התשובות – זה מענק מיוחד, צריך החלטה מיוחדת, יש לי תיק מכתבים כבר.

חיים אורון: שייתנו לי תשובה, למה האנשים ששכרו בית בכרמייה ומי שהשכיר להם והניח שהוא עושה תוכנית עסקית שיש לו הלוואת מקום, כמו באור הנר ובכיסופים וכמו בכולם, שם אין, כי הם לא בעדיפות לאומית א'.

חיים אורון: זה קיים בחינוך ובעוד תחומים.

חיים אורון: אני מבקש קודם כל שנדע ואז שיסבירו את זה.

חיים אורון: אני מדבר על הישובים שבתוך הכתום.

חיים אורון: חברים, היות שהעניין רגיש והעצבים חשופים אצל כולם, הרגישויות האלה – אני חושב שבוועדה, לפני שיתקיים הדיון, צריך לקבל את התמונה הזו.

זאב אלקין: השאלה שלי לבועז מגיעה מכיוון התאריך; האם מי ששם פה את התאריך הזה יודע משהו שאנו לא יודעים, שעד 31 באוגוסט יהיו קסאמים בשדרות ומ-1 בספטמבר לא?

זאב אלקין: אם כן, זאת תגלית מרעישה.

זאב אלקין: אם לא, התאריך נראה לי לא הכי מוצלח.

זאב אלקין: אם אנו מגיעים עם הדבר הזה, 1 בספטמבר זה שבת ואז יש כשבוע עד ראש השנה.

זאב אלקין: מהיכרותי עם המערכת, אם חלילה המצב לא ישתפר במידה ניכרת, העסק הזה עם אישור מחודש עלול להיגמר לאחר החגים או לאחר ראש השנה, במקרה הטוב.

סטס מיסז'ניקוב: שאלתי את השאלה הזו אתמול בישיבה עם שי ומיכל הציגה לי סעיף בחוק, שאומר שכל הארכה מצריכה כמובן אישור ועדת כספים, אך רטרואקטיבית, כי מי שמוסמך להפעיל אותה זה שר האוצר, לא משנה מי שר האוצר.

סטס מיסז'ניקוב: הוא יפעיל את זה ונאשר את זה אפילו כעבור יומיים.

זאב אלקין: זה לא מדויק.

זאב אלקין: נכון שבסופו של דבר לא יהיה ואקום, אך בכל זאת זה נותן פתח ליצירת אי בהירות בקרב התושבים.

זאב אלקין: האם יש מניעה חוקית מראש להחיל את זה עד גמר החגים?

סטס מיסז'ניקוב: איזה מסר אתה מעביר בכך שאתה מאריך את התקופה?

סטס מיסז'ניקוב: צריך להעביר מפה מסר של רגיעה.

זאב אלקין: למה מראש לא ללכת על תקופה סבירה?

זאב אלקין: ראינו את התנהלות הממשלה במקרה הזה כמו גם במקרה של מיגון בתי ספר – היו צריכים להגיע לבג"ץ כדי שבג"ץ יגיד את מה שאמרנו לפני שנה.

זאב אלקין: מי ערב לנו שב-31 באוגוסט הממשלה מייד תרוץ להאריך ואז שוב נצטרך להפעיל לחץ וניכנס לחגים והתושבים יהיו בהפקרות.

זאב אלקין: מדובר פה בנזק.

זאב אלקין: אם לא יהיו קסאמים, לא יהיה על מה להפעיל את זה.

סטס מיסז'ניקוב: אבל צריך הרי למתוח קו איפשהו, והוא ב-31 באוגוסט.

זאב אלקין: אני מציע לך קו של 5 באוקטובר – זה מייד בגמר החגים.

בועז סופר: אפשר גם לקצר.

אורית נוקד: יש טעם בדברים של זאב.

אורית נוקד: גם הכנסת בפגרה במועדים האלה.

סטס מיסז'ניקוב: את השאלה הזו העלינו אתמול, אנו מדברים פה גם מבחינת העברת מסרים ברורים וככל שאנו עכשיו נאריך את התקופה הזו, נעביר מסר שאנו פוחדים שהתקופה הזאת תימשך, אנו מעבירים מסר של מתיחות.

זאב אלקין: אנו מכירים את המציאות ויודעים כמה זמן הדברים האלה לוקחים.

סטס מיסז'ניקוב: אני מקבל את מה שאתה אומר, יירשם בפרוטוקול ובצמוד לאישור הצו, שבכל מקרה לא יישאר מצב של אי בהירות, במידת הצורך.

סטס מיסז'ניקוב: צריך למתוח קו.

יצחק וקנין: אני לא רוצה לחזור על דברים שכבר נאמרו פה, אך המצב של שדרות ועוטף עזה מתמשך למעלה משבע שנים, ויש נזקים כלכליים כבדים מאוד למערכות התעשייה, לעוסקים הפרטיים, אין בזה ספק, ואני שומע פה שהולכים לדבר על מסלול כזה או אחר.

יצחק וקנין: כמי שמכיר את זה מקרוב, המסלול האדום הוא מאוד מפתה, אך לצערנו, כולם נופלים בפח עם המסלול הזה.

יצחק וקנין: אמרתי את זה במלחמה האחרונה: מי שילך במסלול הזה יקבל את הכסף עוד שלוש שנים, ברוב המקרים.

יצחק וקנין: אם אנו באים לשקול את המצב, יש לקחת את זה בחשבון וההחלטה שלנו צריכה להיות מאוזנת בדבר הזה.

יצחק וקנין: יש דברים שצריך לפתור אותם מיידית, כי אין חמצן לאותם גורמים שנמצאים למטה, והתשובה שצריכה להינתן מיידית, ולא לעוד שנה ויותר מזה, כי אנו סוחבים גיבנת של כמה שנים והחלטת הממשלה באה במאוחר, לכן צריך לקבוע גם מסלול שנותן פיצוי מיידי.

יעקב ליצמן: יש לי שאלה לסדר; האם מישהו מבחינה משפטית יכול לומר באילו דברים אסור לנו להתערב ולהחליט?

מרב תורג'מן: לך יש סמכות לאשר או לא לאשר, או להציע.

יעקב ליצמן: אני יודע את זה, אך שאלתי משהו אחר; אני יודע שאנו לא יכולים לשנות צו.

יעקב ליצמן: אם אני רוצה לארגן רוב בוועדה, שהוועדה תפנה לממשלה, ותאמר: רוצים שנתיים.

יעקב ליצמן: האם זה מותר?

יעקב ליצמן: האם זה לא התערבות?

יעקב ליצמן: אני לא סתם שואל.

יעקב ליצמן: אם הוועדה רוצה עד 2090, השר יכול להאריך את זה אוטומטית, אם הוא רוצה.

מגלי והבה: אין ספק שהצו והבאתו זה הישג חשוב לאוכלוסייה שאנו יודעים את מצבה, והיינו שם יותר מפעם אחת, אך מטריד אותי נושא האיפה ואיפה אצל פקידות האוצר ומשרד ראש הממשלה - מבדילים לפעמים בין דם לדם, בין אוכלוסייה ואוכלוסייה, אנו רואים כמה הדרום סובלים.

מגלי והבה: עד שיורים קסאם, ואז מחליטים לעשות מעשה.

מגלי והבה: שמענו גם על יישום ההחלטות – הכל לוקח זמן ובינתיים האוכלוסייה סובלת.

מגלי והבה: אם לא יהיה טיפול מהיר ושוויון – אני אומר את זה לאוצר ולמשרד ראש הממשלה – יש ישובים שלא מכניסים אותם, ואז הולכים לבג"ץ ומנסים לעזור להם בכל מיני דרכים והכל הבטחות על הנייר.

מגלי והבה: אני רואה את הגדרת הצו והמלחמה שלנו, אך בהרבה דברים אנו רואים שעובדים ביודעין על התושבים שממשיכים לסבול.

מגלי והבה: צריך לטפל בזה, שמה שמבטיחים יקיימו.

אמנון כהן: אני מברך על הצו, אך אני חושב שכמדינה איננו פועלים נכון, אבל אם כבר הגענו לזה, ואנו המדינה היחידה בעולם שלא יכולה לתת מיגון לתושביה.

אמנון כהן: לא יכולתי לבוא עם ועדת כספים, לכן ביום ראשון סיירתי במקום, כל מה שכאן מקבלים החלטה – זה מאוחר מדי, אך חייבים לקבל החלטה.

אמנון כהן: אני שמח שביום שלישי ניכנס לתכנים ולפרטים של הפיצויים.

אמנון כהן: אני מברך גם את ח"כ שי חרמש על העבודה המכינה שעשיתם.

אמנון כהן: נהיה כולנו עם יד על הדופק לפחות לתת פיצוי לאזרחים שסובלים.

אמנון כהן: אם אין לאזרחים ביטחון, לפחות ניתן להם פיצוי.

אמנון כהן: צריך לאשר את זה מהר ככל האפשר.

יעקב ליצמן: אני לא מסתפק בתאריך של 31 באוגוסט.

יעקב ליצמן: אף אחד מהממשלה לא חושב שעד אז הקסאמים יפסיקו.

יעקב ליצמן: אני מתפלל כל יום שזה יהיה, אך אני לא חושב שהם חושבים כך.

יעקב ליצמן: מישהו שאל אותי אתמול, שהוא חרד מאוד מהכותרת של "ידיעות אחרונות" שכתוב שאולמרט אומר שהוא יפתח במו"מ עם סוריה.

יעקב ליצמן: אמרתי שאם זה יהיה מו"מ כמו עם "אגודה", זה ייקח 100 שנה.

יעקב ליצמן: אחד משניים - או נעשה דבר ונגיד: עד שהממשלה תביא דבר אחר – זה המצב הקיים, או אומרים שלא עושים.

יעקב ליצמן: אם הממשלה הולכת לשנות דברים, הולכת לעשות סדר, אני תומך, אבל כרגע צריך ספר, יש מלחמה, יש בעיה, יש נפגעים, יש בריחה, נטישה, גאידמק, בואו נעשה סדר.

יעקב ליצמן: למה לעשות את זה עד תאריך מסוים?

יעקב ליצמן: זה מפריע לי מאוד.

יעקב ליצמן: אם חייבים למלא תאריך, בואו נאריך.

אורית נוקד: תחילת המושב זה הגיוני.

יעקב ליצמן: אתמוך גם בדבר כזה.

סטס מיסז'ניקוב: אתמול שאלנו את השאלה הזאת של למה עד 31 באוגוסט?

סטס מיסז'ניקוב: אגב, היום שומעים שיש רגיעה, וכולנו תקווה שזה יימשך.

סטס מיסז'ניקוב: כיוון שזה נמשך כבר 6.5 שנים ויש הסלמות בדרך, ראינו בסעיף בחוק ששר האוצר מוסמך מייד להמשיך את הצו הזה כך שלא ייווצר שום ואקום.

זאב אלקין: הוא לא יעשה את זה.

זאב אלקין: למה הוא לא עשה את זה בקיץ הקודם?

יעקב ליצמן: אם המצב שלשום היה כמו המצב של היום, לא היו מביאים את זה.

סטס מיסז'ניקוב: אתה בטוח לא רוצה לתת פרס לטרור, ונעשה זאת בזה שאנו זורעים מסר של אי ודאות במקום מסר של רגיעה.

אורית נוקד: להחלטה שלנו אין משמעות ביטחונית, וצריך להרגיע את התושבים.

שי חרמש: אתמול התברר שמערכת צבע אדום לא עבדה באזור, לכן לא היו קסאמים...

סמדר אלחנני: האם אפשר לקבוע צו רק עם תאריך תחילה בלי תאריך סיום?

מרב תורג'מן: כן.

בועז סופר: בצפון הקביעה שאותו אזור שבו ניתנו הפיצויים – הקביעה נעשתה רטרואקטיבית בתום יולי וב-9 בספטמבר הוגשו התקנות בגין הנזק שנגרם בין 1 באוגוסט ל-14 באוגוסט.

בועז סופר: אנו רוצים לפצות רק בגין נזק ממשי.

בועז סופר: ראש הממשלה החליט ש-31 באוגוסט הוא תאריך מאוזן דיו בין הרצון שלנו לא לייצר הבטחות שווא וגם לא הצהרה שכל נזק שייגרם בחודשים הקרובים מייד יכוסה אוטומטית, מצד שני גם לא ליצור מצב שאנו רצים מדי יום ומחדשים את ההכרזה.

בועז סופר: לדעתנו, זה תאריך ראוי.

בועז סופר: חבר הכנסת אלקין, הטענה שלך היתה טכנית.

בועז סופר: אני ציני מעט, ואמרתי שאם זה טכני, אפשר לבקש גם חודש לפני.

זאב אלקין: תנסה.

בועז סופר: יש צו, ויש לי אישור מראש הממשלה לאוגוסט.

בועז סופר: אין לי סמכות לסטות ולא נאריך.

זאב אלקין: סמכותנו היא לא לאשר את הצו, להתאחד כוועדה לבקשה לראש הממשלה וממלא מקום שר האוצר להאריך את זה לתחילת המושב ויש לי הנחת עבודה שהוא ייענה לבקשתנו.

זאב אלקין: החלטה אלטרנטיבית אומרת שכשאנו מגיעים ל-1 בספטמבר והמצב ישתנה חלקית, אנו תלויים בחסדי שר האוצר, אם הוא מחליט להאריך את זה או לא, ויש לנו ניסיון מהעבר.

חיים אורון: אני עושה מה שהקואליציה רוצה.

גבי גולן: הוועדה יכולה לאשר או לא.

גבי גולן: כל בקשה שהוועדה תבקש לגבי תאריכים אחרים תצטרך להיבחן.

גבי גולן: גם התאריך שכתוב היום בצו זה תאריך שעבר אצל היועמ"ש לממשלה.

גבי גולן: זה לא שליפה מהמותן.

גבי גולן: אין בעיה להאריך רטרואקטיבית, אין שום בעיה להגיע לפני 31 באוגוסט, אם נוצר מצב.

גבי גולן: למעשה, לפי תפיסתנו, יש מלחמת התשה נגד ישובי שדרות ועוטף עזה.

גבי גולן: מלחמת התשה מטבעה, לא יודעים היכן היא מתחילה והיכן היא מסתיימת.

גבי גולן: לכן אני מבקש מהוועדה לתת לממשלה לעבוד.

גבי גולן: אנו בממשלה במקביל עובדים קשה כדי להגיע להסכמים עם הגופים הכלכליים באזור ונעשה מאמץ גדול לבוא לפה עוד שבוע ולהציג לכם את הדברים.

בועז סופר: אני חושב שהנקודה הובהרה, אענה על הדברים האחרים; חבר הכנסת אורון שאל לגבי המפה - נכין את זה.

בועז סופר: לעניין הנזק, המפה היא מקום יצירת הנזק.

בועז סופר: לגבי המסלול האדום, חבר הכנסת וקנין, הוגש בג"ץ, למה המדינה לא מאשרת לכולם מסלול אדום.

בועז סופר: לא רק שהוגש בג"ץ, ועדת הכספים בחוות הדעת המשפטית אף תמכה בזה.

בועז סופר: לא ברור לי פתאום איך הפך המסלול האדום למוקצה מחמת מיאוס.

יצחק וקנין: אמרתי את זה בכל הישיבות, כמי שמכיר את הנושא הזה מקרוב, אני בין אלה שמקבלים את הפיצויים, יש כאלה ששבע שנים לא קיבלו את הפיצויים.

יצחק וקנין: המסלול האדום נותן אפשרות לתבוע תביעה הרבה יותר גדולה מהירוק.

בועז סופר: עבדכם הנאמן חתום על תצהיר מול בג"ץ שאמר שמרבית העוסקים, גם כשהיתה להם הזדמנות בחרו את המסלול הירוק.

בועז סופר: במקרה של הצפון הבחירה במסלול הירוק היתה כורח המציאות.

בועז סופר: אין שום סיכוי שרשות המסים היתה יודעת לטפל ב-180 אלף תביעות.

בועז סופר: לא היתה לנו שום בררה.

בועז סופר: המסלול האדום נועד לבדוק את הנזק לגופו של עניין.

בועז סופר: אנו מסוכמים ומתואמים שאנו רוצים גם פה- -

יצחק וקנין: אני לא פעם ראשונה מקבל פיצוי, גם במלחמות קודמות.

יצחק וקנין: לאורך כל הדרך אנשים שהלכו במסלול האדום התמוטטו.

בועז סופר: אם המסלול האדום היה כל כך מושלם, וכולם היו יכולים להגיש פיצויים בגינו, לא היינו צריכים לחזור הנה עוד שבוע.

בועז סופר: הולכים לעשות תיקונים – אגב, אני מכריז, לא יהיה מסלול ירוק כמו בצפון, והסברתי למה.

בועז סופר: אנו לא רוצים להציג מצג שווא, ולא אומר פה שעצם העובדה שוועדת הכספים, בהנחה שתאשר את הצו, מייד כולם יוכלו לקבל פיצויים – זה לא יקרה.

בועז סופר: יש תנאים ברורים, ועדיין אדם יכול להוכיח נזק – זה משמעות המסלול האדום, הגמישות היא מרבית.

בועז סופר: לגבי אפליה, ח"כ והבה, אני לא מצליח להבין את הקשר לצפון ומה הקשר בין הצפון לבירוקרטיה.

מגלי והבה: הישוב בית ג'אן וקיס רסמייה מבחינת קו עימות – לא הכנסתם אותם.

מגלי והבה: בשדרות אתה מאשר אחרי שהקזנו דם של התושבים, וחצי שדרות ריקה, אתם אומרים: עכשיו בואו נאשר להם אחרי שעברו מה שעברו ומגבילים את תאריך הצו, מראש אתם בהסכם עם אש"ף וחמאס.

בועז סופר: יש לי הסכם אתם?

מגלי והבה: אתה מיתמם, שאלת אותי מה האפליה – אני לא רואה הבדל בין הדם שלי לדם של תושב שדרות.

מגלי והבה: הבטחות לא מקיימים, ולזה התכוונתי, אתם מדברים ולא עושים, ואתם מפלים בין אזרחים, ואפילו הגענו לבג"ץ ואתם צריכים לתת תשובה לבג"ץ.

בועז סופר: כדי לא ליצור מצג שווא לא על ידינו ולא על ידי חברי הוועדה, אין פה צ'קים פתוחים, ואם המסר יהיה בתום הדיון שכל העוסקים בשדרות יכולים להירגע כי יש להם עכשיו פיצוי – זאת אמירה שאין לה על מה לסמוך.

בועז סופר: זה לא אוטומטי.

בועז סופר: אף אחד מאתנו לא רוצה ליצור מצב שאדם מקבל פיצוי לאור העובדה שאין לו נזק.

מגלי והבה: היית שם?

מגלי והבה: סיירת במפעלים?

מגלי והבה: אנחנו ראינו את המפעלים, שמענו את המצוקות, כבר יש נזק והם מתווכחים על בירוקרטיה.

יעקב ליצמן: אפשר לדחות את ההצבעה?

סטס מיסז'ניקוב: אנו חייבים היום לאשר את הצו כי זה תנאי הכרחי.

סטס מיסז'ניקוב: אני יודע מה יקרה ביום רביעי או שלישי הבא – יהיו פה ויכוחים נוקבים, אנחנו נדרוש פיצוי של 100%, האוצר יגיד מה המקדם, מה שיקרה הוא שיגידו לנו שבזה שאנו לא מאשרים את זה אנו "דופקים" את העסקים הקטנים.

סטס מיסז'ניקוב: כיו"ר ועדה אני קורא לכם היום לאשר את התנאי המקדים, ההכרחי כדי אחר כך לדון ולהתווכח עם האוצר על גובה הפיצויים, שלא ישתמע מזה שאנו בעצמנו מטרפדים את כל הסיוע שאנו יכולים לתת לעסקים קטנים ובינוניים בגלל ויכוח על תאריכים, שזה בחוק.

סטס מיסז'ניקוב: הרי יש הסעיף שאומר שזה יוארך אוטומטית אם המצב לא ישתפר.

סטס מיסז'ניקוב: חבל בגין הדבר הזה לדחות היום את ההצבעה.

סטס מיסז'ניקוב: את כל האנרגיות שלנו אנו צריכים לייעד ליום רביעי, בוויכוח על גובה הפיצויים ועל הנוסחאות.

זאב אלקין: אם תשאל בעלי עסקים, האם בגלל המתנה של יומיים של משהו שהוא במילא רטרואקטיבי הם יקבלו רגיעה עד 7 באוקטובר- -

סטס מיסז'ניקוב: לא אשאל את השאלה הזאת, אך אני אעמוד פה על המשמר יחד אתכם ביום רביעי הבא כדי שגובה הפיצויים יהיו מקסימליים.

סטס מיסז'ניקוב: אם לא נאשר את זה יגידו לנו בצדק שאנו אלה שמטרפדים את העסק.

אורית נוקד: בימים כתיקונם אפשר להרים טלפון לשר האוצר ולומר לו שעמדת מרבית חברי ועדת הכספים היא לפחות לדחות את זה עד תחילת המושב הבא.

סטס מיסז'ניקוב: הנציגים של ראש הממשלה ושל משרד האוצר פה אומרים שהם לא מסכימים לזה.

חיים אורון: נעשה הפסקה בישיבה, תעשו סדר בקואליציה, תגידו מה אתם רוצים, זה מה שאני מציע.

שי חרמש: אני מציע לאשר את זה כרגע.

שי חרמש: בואו לא נשחק.

שי חרמש: חיים פה מרגע לרגע.

שי חרמש: יציאה היום מפה כשבשדרות ועוטף עזה ועדת הכספים עיכבה את העניין בתירוץ מוצדק ככל שיהיה - זה דבר מיותר.

שי חרמש: קבל לרשותך את בקשתנו לדבר עם שר האוצר המכהן לקראת יום רביעי הבא לבדוק נכונות להזיז את התאריך.

סטס מיסז'ניקוב: אנחנו נעשה מלחמת עולם באוגוסט אם המצב לא ישתפר.

סטס מיסז'ניקוב: אתם מכירים אותי.

מרב תורג'מן: עשויה להיות פה הטעיה כי כבר עכשיו מאשרים את נוסחת הפיצוי.

מרב תורג'מן: יש נוסחה של הפיצוי שהיא קבועה בתקנות.

מרב תורג'מן: כל הסדר שייקבע אחר כך שיגרע מהנוסחה הזו של ה-100% - עשויה להיות בעיה להגן על זה.

שי חרמש: לא ניתן שזה יקרה.

סטס מיסז'ניקוב: ברור שבישיבה של יום רביעי אפשר רק להוסיף ולא לגרוע.

מרב תורג'מן: הוסיפו להודעה את המילה "כתום" אחרי המילים "האזור המסומן".

מרב תורג'מן: קוראת את ההודעה.

סטס מיסז'ניקוב: מי בעד אישור הצו?

סטס מיסז'ניקוב: מי נגד?

סטס מיסז'ניקוב: מי נמנע?

סטס מיסז'ניקוב: אושר ברוב קולות.

סטס מיסז'ניקוב: תודה רבה, הישיבה נעולה.